Dronkbestuur: Arno Carstens is onskuldigArno Carstens (L) en sy regsverteenwoordiger Milton de la Harpe tydens ‘n vorige verskyning Foto: SAPA Arno Carstens, musikant en voormalige hoofsanger van die Springbok Nude Girls, is Dinsdag in die Kaapstadse streekshof onskuldig bevind op aanklag van dronkbestuur. Landdros Nasha Banwari het hom ook op ŉ alternatiewe aanklag van bestuur met ŉ bloedalkoholvlak van 0.21% onskuldig bevind. Die wettige maksimum is 0.05%. Carstens was duidelik verlig oor die uitslag van die saak wat nou al sedert 2010 sloer. Hy het sy prokureur, Milton de la Harpe, buite die hof omhels en geskerts: “Dit is taxi’s van nou af!” Banwari sê die staatsaanklaer Andi Hess het versuim om bo redelike twyfel te bewys dat Carstens onder die invloed van alkohol was tot só mate dat hy nie met die nodige mate van sorg kon bestuur nie. Carstens is een aand laat in Desember 2010 in Kaapstad se middestad in hegtenis geneem nadat twee polisiebeamptes in ŉ patrolliemotor glo opgemerk het dat sy Mercedes-Benz oor die pad geswenk het.